ประกาศการไฟฟ้าฝ่ายผลิตแห่งประเทศไทย

เรื่อง ข้อกำหนดเพื่อความปลอดภัยในเขตเดินสายไฟฟ้า

ด้วยพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ มาตรา ๒๙ กำหนดให้การไฟฟ้าฝ่ายผลิตแห่งประเทศไทย (กฟผ.) มีอำนาจประกาศกำหนดเขตเดินสายไฟฟ้า โดยได้กำหนดบริเวณที่จะเดินสายส่งไฟฟ้ามีความกว้างจากแนวศูนย์กลางของเสาสายส่งไฟฟ้าด้านละไม่เกิน ๔๐.๐๐ เมตร รวมทั้งกำหนดข้อห้ามกระทำการใด ๆ ในเขตเดินสายไฟฟ้าเพื่อประโยชน์แห่งความปลอดภัยในการส่งพลังงานไฟฟ้า อาศัยอำนาจตามความในมาตรา ๓๑ และมาตรา ๓๒ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ อันเป็นพระราชบัญญัติที่บทบัญญัติบางประการเกี่ยวกับการจำกัดสิทธิและเสรีภาพบุคคล ซึ่งมาตรา ๒๙ ประกอบกับมาตรา ๓๕ และมาตรา ๔๘ วรรคแรก ของรัฐธรรมนูญแห่งราชอาณาจักรไทย พ.ศ. ๒๕๔๐ บัญญัติให้กระทำได้  ฉะนั้น อาศัยอำนาจตามบทบัญญัติแห่งกฎหมายดังกล่าว จึงประกาศให้ทราบโดยทั่วกันดังนี้

๑. ให้ยกเลิกประกาศการไฟฟ้าฝ่ายผลิตแห่งประเทศไทย เรื่องข้อกำหนดเพื่อความปลอดภัยในเขตเดินสายไฟฟ้า เล่ม ๑๑๙ ตอนพิเศษ ๘๗ ง ลงวันที่ ๑๗ กันยายน ๒๕๔๕ และให้ใช้ข้อความต่อไปนี้แทน

๒. ข้อห้ามเพื่อความปลอดภัย

๒.๑ ห้ามกระทำการอย่างหนึ่งอย่างใด อันอาจเป็นอันตรายแก่ระบบไฟฟ้า เช่น ห้ามนำวัสดุ อุปกรณ์หรือเครื่องจักรกล เช่น รถเครน รถยก รถตัก รถขุด เข้าใกล้สายไฟฟ้าแรงสูงน้อยกล่าว ๔.๐๐ เมตร หรือห้ามเผาไร่อ้อย นาข้าว ป่าพง หรือวัสดุอื่นใดในเขตเดินสายไฟฟ้า

๒.๒ ห้ามปลูกสร้างหรือทำขึ้นซึ่งอาคาร โรงเรือน บ้านพักอาศัย ในเขตเดินสายไฟฟ้าตามระยะห้ามต่อไปนี้

|  |  |
| --- | --- |
| ขนาด(กิโลโวลต์) | ระยะห้ามจากแนวศูนย์กลางของเสาสายส่งไฟฟ้าด้านละ |
| ๖๙ กิโลโวลต์ | ๙.๐๐ เมตร |
| ๑๑๕ กิโลโวลต์ | ๑๒.๐๐ เมตร |
| ๑๓๒ กิโลโวลต์ | ๑๒.๐๐ เมตร |
| ๒๓๐ กิโลโวลต์ | ๒๐.๐๐ เมตร |
| ๓๐๐ กิโลโวลต์ | ๒๐.๐๐ เมตร |
| ๕๐๐ กิโลโวลต์ | ๔๐.๐๐ เมตร |

ในกรณีที่มีการประกาศกำหนดเขตเดินสายไฟฟ้าเฉพาะสายใดสายหนึ่งซึ่งมีความกว้างจากแนวศูนย์กลางของเสาสายส่งไฟฟ้าแตกต่างจากระยะห้ามข้างต้นให้ถือว่าระยะห้ามปลูกสร้างหรือทำขึ้นซึ่งอาคาร โรงเรือน บ้านพักอาศัย มีระยะเท่ากับเขตเดินสายไฟฟ้าตามประกาศนั้น

๒.๓ การสร้างขึ้นหรือทำขึ้น ซึ่งสิ่งอื่นใดนอกเหนือจาก ข้อ ๒.๒ รวมทั้งการกระทำใด ๆ เพื่อเปลี่ยนแปลงพื้นดินบริเวณพื้นที่ในเขตเดินสายไฟฟ้า เช่น การปรับสภาพพื้นดินให้สูงขึ้น การขุดดิน หรือขุดบ่อ การก่อสร้างถนน จะต้องได้รับอนุญาตเป็นหนังสือจาก กฟผ.ก่อน การอนุญาตให้เป็นไปตามเงื่อนไขที่ กฟผ.กำหนด

๒.๔ หากมีความจำเป็นจะต้องกระทำการฝ่าฝืนข้อห้าม ตั้งแต่ข้อ ๒.๑ - ๒.๒ ผู้ดำเนินการจะต้องขออนุญาตจาก กฟผ. โดยทำเป็นหนังสือ และเมื่อได้รับอนุญาตแล้วจะต้องปฏิบัติตามเงื่อนไปที่ กฟผ. กำหนด

๒.๕ ห้ามปลูกต้นไม้ยืนต้นหรือพืชผล ในเขตเดินสายไฟ้ฟ้าขนาด ๖๙ กิโลโวลต์, ๑๑๕ กิโลโวลต์, ๑๓๒ กิโลโวลต์, ๒๓๐ กิโลโวลต์ และ ๓๐๐ กิโลโวลต์ ตามหลักเกณฑ์ต่อไปนี้

๒.๕.๑ บริเวณพื้นที่ที่ตั้งเสาไฟฟ้าและพื้นที่โดยรอบโคนเสาไฟฟ้าภายในระยะห่างจากแนวขาเสาไฟฟ้า ๔.๐๐ เมตร ไม่อนุญาตให้ปลูกต้นไม้ยืนต้นหรือพืชผล

๒.๕.๒ ห้ามปลูกต้นไม้ยืนต้นหรือพืชผลในเขตเดินสายไฟฟ้าในระยะกว้าง ๖.๐๐ เมตร (ด้านละ ๓.๐๐ เมตร จากแนวศูนย์กลางของเสาสายส่งไฟฟ้า) ตลอดแนวสายส่งไฟฟ้า เว้นแต่ไม้ล้มลุกและธัญชาติ ตามบัญชี ๒ (บัญชีท้ายประกาศ กฟผ. ฉบับนี้)

๒.๕.๓ นอกบริเวณพื้นที่ตามข้อ ๒.๕.๑ และ ๒.๕.๒ ห้ามปลูกต้นไม้ยืนต้น หรือพืชผลในเขตเดินสายไฟฟ้า เว้นแต่ต้นไม้เศรษฐกิจตามบัญชี ๑ (บัญชีท้ายประกาศ กฟผ. ฉบับนี้) ข้อ ก. (สูงไม่เกิน ๓.๐๐ เมตร) และไม้ล้มลุกและธัญชาติ ตามบัญชี ๒ (บัญชีท้ายประกาศ กฟผ. ฉบับนี้) เท่านั้นที่อนุญาตให้ปลูกได้

๒.๕.๔ ในกรณีกำหนดให้เขตเดินสายไฟฟ้า สายส่ง ๑๑๕ กิโลโวลต์ และ ๑๓๒ กิโลโวลต์ มีความกว้างจากแนวศูนย์กลางของเสาสายส่งไฟฟ้าเกินกว่าด้านละ ๑๒.๐๐ เมตร อนุญาตให้ปลูกต้นไม้เศรษฐกิจตามบัญชี ๑ ข้อ ก., ข. และ ค. (สูงไม่เกิน ๗.๐๐ เมตร) นอกเขต ๑๒.๐๐ เมตร และอนุญาตให้ปลูกต้นไม้เศรษฐกิจตามบัญชี ๑ ข้อ ก., ข., ค. และ ง. (สูงไม่เกิน ๑๐.๐๐ เมตร) นอกเขต ๒๐.๐๐ เมตร

๒.๕.๕ ในกรณีกำหนดให้เขตเดินสายไฟฟ้า สายส่ง ๒๓๐ กิโลโวลต์ และ ๓๐๐ กิโลโวลต์ มีความกว้างจากแนวศูนย์กลางของเสาสายส่งไฟฟ้าเกินกว่าด้านละ ๒๐.๐๐ เมตร อนุญาตให้ปลูกต้นไม้เศรษฐกิจตามบัญชี ๑ ข้อ ก., ข., ค. และ ง. (สูงไม่เกิน ๑๐.๐๐ เมตร) นอกเขต ๒๐.๐๐ เมตร

๒.๕.๖ สำหรับสายส่งไฟฟ้า ๕๐๐ กิโลโวลต์ จะต้องปฏิบัติตามข้อ ๒.๕.๑, ๒.๕.๒ และข้อ ๒.๕.๓ และห้ามปลูกอ้อยในเขตเดินสายไฟฟ้าโดยอนุญาตให้ปลูกต้นไม้ภายใต้ข้อกำหนดดังนี้

- นอกเขต ๑๘.๐๐ เมตร จากแนวศูนย์กลางของเสาสายส่งไฟฟ้าทั้ง ๒ ด้าน อนุญาตให้ปลูกต้นไม้เศรษฐกิจตามบัญชี ๑ ข้อ ข (สูงไม่เกิน ๕.๐๐ เมตร)

- นอกเขต ๒๒.๐๐ เมตร จากแนวศูนย์กลางของเสาสายส่งไฟฟ้าทั้ง ๒ ด้าน อนุญาตให้ปลูกต้นไม้เศรษฐกิจตามบัญชี ๑ ข้อ ค (สูงไม่เกิน ๗.๐๐ เมตร)

- นอกเขต ๒๗.๐๐ เมตร จากแนวศูนย์กลางของเสาสายส่งไฟฟ้าทั้ง ๒ ด้าน อนุญาตให้ปลูกต้นไม้เศรษฐกิจตามบัญชี ๑ ข้อ ง (สูงไม่เกิน ๑๐.๐๐ เมตร)

๒.๕.๗ ต้นไม้ที่มีอยู่นอกเขตเดินสายไฟฟ้าที่อาจล้มเข้ามาในเขตเดินสายไฟฟ้าซึ่งจะเกิดอันตรายต่อระบบไฟฟ้า ต้องถูกตัดฟัน

๒.๖ อาคาร โรงเรือน บ้านพักอาศัย หรือสิ่งอื่นที่สร้างขึ้นหรือทำขึ้นต้นไม้ยืนต้นหรือพืชผล ที่ปลูกขึ้นในเขตเดินสายไฟฟ้าโดยไม่ปฏิบัติตามเงื่อนไขหรือไม่ได้รับอนุญาต กฟผ. มีอำนาจรื้อถอน ทำลายหรือตัดฟันตามควรแก่กรณีโดยไม่ต้องจ่ายค่าทดแทนก็ได้

๓. สถานที่ติดต่อ การติดต่อขออนุญาตกระทำการก่อสร้าง หรือปรับพื้นที่ในเขตเดินสายไฟฟ้า หรือมีข้อสงสัย หรือพบเห็นการกระทำใด ๆ ที่น่าจะเป็นอันตรายต่อระบบการส่งจ่ายกำลังไฟฟ้าและทรัพย์สินของชาติ อันตรายต่อชีวิตที่อาจเกิดขึ้นได้ในสภาพเกิดเหตุสุดวิสัย โปรดแจ้งเจ้าหน้าที่ของการไฟฟ้าฝ่ายผลิตแห่งประเทศไทยดังนี้

เขตกรุงเทพมหานคร และปริมณฑล

ในท้องที่กรุงเทพมหานคร, จังหวัดนนทบุรี, จังหวัดปทุมธานี, จังหวัดสมุทรปราการ เลขที่ ๕๓/๓๐๓ หมู่ที่ ๒ ถนนจรัญสนิทวงศ์ ตำบลบางกรวย อำเภอบางกรวย จังหวัดนนทบุรี ๑๑๑๓๐ โทรศัพท์ ๐ ๒๔๓๖ ๒๔๒๑, ๐ ๒๔๓๖ ๒๔๒๒ ๐ ๒๔๓๖ ๒๗๒๘ โทรสาร ๐ ๒๔๓๖ ๒๔๙๒ กรณีฉุกเฉิน โทรศัพท์ ๐ ๒๔๓๖ ๒๔๑๓ - ๖

ภาคกลาง

ในท้องที่จังหวัดพระนครศรีอยุธยา, จังหวัดอ่างทอง, จังหวัดลพบุรี, จังหวัดสระบุรี, จังหวัดนครนายก, จังหวัดสระแก้ว, จังหวัดสิงห์บุรี, จังหวัดสุพรรณบุรี เลขที่ ๕๗ หมู่ที่ ๕ ถนนสายเอเซีย ตำบลคลองจิก อำเภอบางปะอิน จังหวัดพระนครศรีอยุธยา ๑๓๑๖๐ โทรศัพท์ ๐ ๓๕๓๖ ๒๐๑๔

ในท้องที่จังหวัดชลบุรี, จังหวัดฉะเชิงเทรา, จังหวัดระยอง, จังหวัดจันทบุรี, จังหวัดตราด, จังหวัดปราจีนบุรี เลขที่ ๒๘๕/๒ หมู่ที่ ๖ ถนนสุขุมวิท ตำบลทุ่งสุขลา อำเภอศรีราชา จังหวัดชลบุรี ๒๐๒๓๐ โทรศัพท์ ๐ ๓๘๓๕ ๑๓๓๑

ในท้องที่จังหวัดกาญจนบุรี, จังหวัดราชบุรี, จังหวัดเพชรบุรี, จังหวัดประจวบคีรีขันธ์, จังหวัดนครปฐม, จังหวัดสมุทรสาคร, จังหวัดสมุทรสงคราม เลขที่ ๑๔๐ หมู่ที่ ๕ ถนนเพชรเกษม ตำบลดอนตะโก อำเภอเมืองราชบุรี จังหวัดราชบุรี ๗๐๐๐๐ โทรศัพท์ ๐ ๓๒๓๒ ๒๗๖๓

ภาคเหนือ

ในท้องที่จังหวัดพิษณุโลก, จังหวัดสุโขทัย, จังหวัดตาก, จังหวัดกำแพงเพชร, จังหวัดอุตรดิตถ์ เลขที่ ๑๗๐ ตำบลมะตูม อำเภอพรหมพิราม จังหวัดพิษณุโลก ๖๕๑๕๐ โทรศัพท์ ๐ ๕๕๒๑ ๖๒๑๒ ต่อ ๕๔๕๐, ๐ ๕๕๒๑ ๕๓๘๔ โทรสาร ๐ ๕๕๒๑ ๖๒๑๒ ต่อ ๕๔๐๘ กรณีฉุกเฉิน โทรศัพท์ ๐ ๕๕๒๑ ๕๓๖๕

ในท้องที่จังหวัดนครสวรรค์, จังหวัดเพชรบูรณ์, จังหวัดพิจิตร, จังหวัดชัยนาท เลขที่ ๑๘๕ ถนนพหลโยธิน ตำบลนครสวรรค์ตก อำเภอเมืองนครสวรรค์ จังหวัดนครสวรรค์ ๖๐๐๐๐ โทรศัพท์ ๐ ๕๖๒๒ ๖๐๕๐ ต่อ  ๕๔๑๐, ๐ ๕๖๒๒ ๒๔๓๑ โทรสาร ๐ ๕๖๒๒ ๖๐๕๐ - ๑ ต่อ ๕๔๐๘ กรณีฉุกเฉิน โทรศัพท์ ๐ ๕๕๒๑ ๕๓๖๕

ในท้องที่จังหวัดลำปาง, จังหวัดแพร่, จังหวัดน่าน เลขที่ ๓๔๕ หมู่ ๓ ถนนพหลโยธิน ตำบลชมพู อำเภอเมืองลำปาง จังหวัดลำปาง ๕๒๑๐๐ โทรศัพท์ ๐ ๕๔๒๕ ๑๒๕๐ ต่อ ๕๔๑๐ โทรสาร ๐ ๕๔๒๕ ๑๒๕๐ ต่อ ๕๔๐๘ กรณีฉุกเฉิน โทรศัพท์ ๐ ๕๕๒๑ ๕๓๖๕

ในท้องที่จังหวัดเชียงใหม่, จังหวัดเชียงราย, จังหวัดลำพูน, จังหวัดพะเยา, จังหวัดแม่ฮ่องสอน เลขที่ ๑๑๗ ถนนซุปเปอร์ไฮเวย์เชียงใหม่ - ลำปาง ตำบลป่าตัน อำเภอเมืองเชียงใหม่ จังหวัดเชียงใหม่ ๕๐๓๐๐ โทรศัพท์ ๐ ๕๓๒๓ ๕๗๐๔ ต่อ ๕๔๑๐ โทรสาร ๐ ๕๓๒๓ ๕๗๐๔ ต่อ ๕๔๐๘ กรณีฉุกเฉิน โทรศัพท์ ๐ ๕๕๒๑ ๕๓๖๕

ภาคตะวันออกเฉียงเหนือ

ในท้องที่จังหวัดขอนแก่น, จังหวัดมหาสารคาม, จังหวัดร้อยเอ็ด, จังหวัดอุดรธานี, จังหวัดเลย, จังหวัดหนองคาย, จังหวัดหนองบัวลำภู, จังหวัดกาฬสินธุ์ เลขที่ ๑๑๐/๕ หมู่ที่ ๑๗ ถนนมิตรภาพ ตำบลในเมือง อำเภอเมืองขอนแก่น จังหวัดขอนแก่น ๔๐๐๐๐ โทรศัพท์ ๐ ๔๓๒๒ ๔๓๔๗, ๐ ๔๓๒๒ ๔๑๒๙, ๐๔๓๓๒ ๕๑๕๕ กรณีฉุกเฉิน  โทรศัพท์ ๐ ๔๓๒๒ ๒๒๔๖, ๐๔๓๓๒ ๔๒๙๖

ในท้องที่จังหวัดนครราชสีมา, จังหวัดบุรีรัมย์, จังหวัดสุรินทร์, จังหวัดชัยภูมิ เลขที่ ๔๔๔ ถนนมิตรภาพ - หนองคาย ตำบลในเมือง อำเภอเมืองนครราชสีมา จังหวัดนครราชสีมา ๓๐๐๐๐ โทรศัพท์ ๐ ๔๔๒๔ ๓๔๖๐, ๐ ๔๔๒๗ ๒๖๔๙ กรณีฉุกเฉิน โทรศัพท์ ๐ ๔๓๒๒ ๒๒๔๖, ๐ ๔๓๓๒ ๔๒๙๖

ในท้องที่จังหวัดอุบลราชธานี, จังหวัดศรีสะเกษ, จังหวัดยโสธร, จังหวัดมุกดาหาร, จังหวัดอำนาจเจริญ, จังหวัดสกลนคร, จังหวัดนครพนม เลขที่ ๓๘๘ หมู่ที่ ๓ ตำบลขามใหญ่ อำเภอเมืองอุบลราชธานี จังหวัดอุบลราชธานี ๓๔๐๐๐ โทรศัพท์ ๐ ๔๕๒๘ ๓๘๖๗, ๐ ๔๕๒๘ ๓๖๘๙ กรณีฉุกเฉิน โทรศัพท์ ๐ ๔๓๒๒ ๒๒๔๖, ๐๔๓๓๒ ๔๒๙๖

ภาคใต้

ในท้องที่จังหวัดชุมพร, จังหวัดระนอง, จังหวัดสุราษฎร์ธานี เลขที่ ๔๕/๙ หมู่ที่ ๖ ถนนชนเกษม ตำบลมะขามเตี้ย อำเภอเมืองสุราษฎร์ธานี จังหวัดสุราษฎร์ธานี ๘๔๐๐๐ โทรศัพท์ ๐ ๗๗๓๕ ๕๕๗๖, ๐๗๗๓๕ ๕๔๙๓ โทรสาร ๐ ๗๗๓๕ ๕๔๙๓

ในท้องที่จังหวัดตรัง, จังหวัดกระบี่, จังหวัดนครศรีธรรมราช, จังหวัดภูเก็ต จังหวัดพังงา ตำบลลำภูรา อำเภอห้วยยอด จังหวัดตรัง ๙๒๑๓๐ โทรศัพท์ ๐ ๗๕๒๑ ๘๘๔๐ โทรสาร ๐ ๗๕๒๑ ๘๘๔๐

ในท้องที่จังหวัดสงขลา, จังหวัดยะลา, จังหวัดปัตตานี, จังหวัดสตูล, จังหวัดนราธิวาส, จังหวัดพัทลุง เลขที่ ๑๖๘๕ ถนนเพชรเกษม ตำบลหาดใหญ่ อำเภอหาดใหญ่ จังหวัดสงขลา ๙๐๑๑๐ โทรศัพท์ ๐ ๗๔๒๓ ๑๙๖๐ โทรสาร ๐ ๗๔๒๓ ๑๙๖๐ ต่อ ๕๔๐๕

ประกาศ ณ วันที่ ๑๒ ธันวาคม พ.ศ. ๒๕๔๖

สิทธิพร  รัตโนภาส

ผู้ว่าการการไฟฟ้าฝ่ายผลิตแห่งประเทศไทย

[เอกสารแนบท้าย]

๑. บัญชีท้ายประกาศการไฟฟ้าฝ่ายผลิตแห่งประเทศไทยเรื่อง ข้อกำหนดเพื่อความปลอดภัยในเขตเดินสายไฟฟ้า บัญชี ๑ ความสูงของต้นไม้เศรษฐกิจเมื่อเจริญเติบโตเต็มที่

[ดูข้อมูลจากภาพกฎหมาย]